GPSC ลุยยื่นเทนเดอร์ฯ GLOW ตั้งแต่ 25 มี.ค.จนถึง 7 พ.ค. 62
GPSC ลุยยื่นเทนเดอร์ฯ GLOW ตั้งแต่ 25 มี.ค.จนถึง 7 พ.ค. 62
22 มี.ค. 2562

บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า บริษัทแจ้งทำคำเสนอซื้อบริษัท โกลว์ พลังงาน จำกัด (มหาชน) หรือ GLOW ในราคาหุ้นละ 90.8136 บาท โดยมีระยะเวลารับซื้อตั้งแต่วันที่ 25 มีนาคม-17 พฤษภาคม 2562 และกำหนดชำระราคาหลักทรัพย์ที่เสนอซื้อในวันที่ 23 พ.ค.62
อนึ่งก่อนหน้านี้ นายชวลิต ทิพพาวนิช ประธานเจ้าหน้าที่บริหารและกรรมการผู้จัดการใหญ่ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC เปิดเผยว่า เมื่อวันที่ 14 มี.ค.62 บริษัทได้เข้าทำธุรกรรมซื้อหุ้นทั้งทางตรงและทางอ้อมใน บริษัท โกลว์ พลังงาน จำกัด (มหาชน) หรือ GLOW จาก ENGIE Global Developments B.V. ซึ่งเป็นผู้ถือหุ้นรายใหญ่ของ GLOW ในสัดส่วน 69.11% โดยการชำระค่าหุ้นในราคาหุ้นละ 91.9906 บาท มูลค่าประมาณ 93,000 ล้านบาท เป็นที่เรียบร้อยแล้ว
ขณะเดียวกัน GPSC เตรียมเงินจำนวน 40,000 ล้านบาท ในการทำคำเสนอซื้อหลักทรัพย์ที่เหลือทั้งหมดของกิจการ (Tender Offer) สัดส่วนประมาณ 30.89% ของหุ้นทั้งหมดของ GLOW ในราคาเดียวกันกับการซื้อขายหุ้นระหว่าง GPSC และ ENGIE Global Developments B.V. โดยคาดว่าจะสามารถยื่นคำเสนอซื้อหลักทรัพย์ (Tender Offer) อย่างเป็นทางการในวันที่ 22 มี.ค.62 ซึ่งเป็นไปตามหลักเกณฑ์ของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
ทั้งนี้เนื่องจากระยะเวลารับซื้อมีทั้งหมด 35 วัน ตั้งแต่วันที่ 25 มีนาคม 2562 ถึงวันที่ 17 พฤษภาคม 2562 และผู้ทำคำเสนอซื้อจะได้รับโอนหุ้นของผู้ถือหุ้นที่แสดงเจตนาขายภายหลังระยะเวลารับซื้อ ภายหลังวัน Record Date เพื่อกำหนดสิทธิในการรับเงินปันผล ดังนั้นผู้ทำคำเสนอซื้อจึงไม่มีสิทธิที่จะได้รับเงินปันผลดังกล่าวข้างต้นจากหุ้นของผู้ถือหุ้นที่แสดงเจตนาขาย
เพื่อไม่ให้เกิดความยุ่งยากหรือข้อผิดพลาดจากการกำหนดสิทธิที่จะได้รับเงินปันผลข้างต้น และเพื่อให้เกิดความชัดเจนและเป็นธรรมกับผู้แสดงเจตนาขายหุ้นสามัญของ GLOW ทุกรายจากสิทธิในการรับเงินปันผลดังกล่าว ผู้ถือหุ้นที่แสดงเจตนาขายไว้ก่อนวันที่ 7 พฤษภาคม 2562 จะปรากฎชื่อเป็นผู้ถือหุ้น ณ วัน Record Date เพื่อกำหนดสิทธิในการรับเงินปันผลวันที่ 3 พฤษภาคม 2562 และยังคงเป็นผู้ที่ได้รับสิทธิในเงินปันผลของGLOW
โดยผู้ถือหุ้นของ GLOW สามารถยื่นแบบตอบรับการแสดงเจตนาขายหุ้นได้ตั้งแต่วันที่ 25 มีนาคม 2562 ถึงวันที่ 17 พฤษภาคม 2562 ทุกวันทำการของตัวแทนในการรับซื้อหลักทรัพย์ ตั้งแต่เวลา 9.00 น. ถึง 16.00 น.แต่ตัวแทนในการรับซื้อหลักทรัพย์จะตอบรับและเริ่มรับโอนหุ้นของผู้ถือหุ้นที่แสดงเจตนาขายเข้าบัญชีของตัวแทนในการรับซื้อหลักทรัพย์ตั้งแต่วันที่ 7 พฤษภาคม 2562 ถึงวันที่ 17 พฤษภาคม 2562ทุกวันทำการของตัวแทนในการรับซื้อหลักทรัพย์ ตั้งแต่เวลา 9.00 น. ถึง 16.00 น.
ราคาเสนอซื้อหุ้นเท่ากับ 91.9906 บาทต่อหุ้น (เก้าสิบเอ็ดจุดเก้าเก้าศูนย์หกบาท) (“ราคาเสนอซื้อ”) ซึ่งจะปรับลดตามจำนวนเงินปันผลซึ่งผู้ถือหุ้นของ GLOW จะได้รับตามมติที่ประชุมสามัญผู้ถือหุ้นประจำปี 2562 ของ GLOW
ทั้งนี้ ที่ประชุมคณะกรรมการของ GLOW เมื่อวันที่ 18 มีนาคม 2562 ได้มีมติเสนอให้ที่ประชุมสามัญผู้ถือหุ้น ประจำปี 2562 ของ GLOW ที่จะจัดขึ้นในวันที่ 23 เมษายน 2562 พิจารณาอนุมัติการจ่ายเงินปันผลประจำปี 2561 ในอัตรา 2.785 บาทต่อหุ้น
ทั้งนี้เมื่อหักเงินปันผลระหว่างกาล ในอัตรา 1.608 บาทต่อหุ้น (ที่ GLOWได้จ่ายให้กับผู้ถือหุ้นของ GLOWแล้วเมื่อวันที่ 20 กรกฏาคม 2561) ดังนั้น GLOWจะจ่ายเงินปันผลส่วนที่เหลือ ในอัตรา 1.177 บาทต่อหุ้น (หนึ่งจุดหนึ่งเจ็ดเจ็ดบาท) โดยกำหนดวัน Record Date เพื่อกำหนดสิทธิในการรับเงินปันผลในวันที่ 3 พฤษภาคม 2562
ดังนั้นหากที่ประชุมสามัญผู้ถือหุ้น ประจำปี 2562 ของ GLOW อนุมัติจ่ายเงินปันผลตามมูลค่าที่กล่าวข้างต้น ราคาเสนอซื้อหุ้นของ GLOW ภายหลังการปรับลดเงินปันผลดังกล่าวจะเท่ากับ หุ้นละ 90.8136 บาทต่อหุ้น (เก้าสิบจุดแปดหนึ่งสามหก) (“ราคาเสนอซื้อภายหลังการปรับลดเงินปันผล”) โดยผู้ทำคำเสนอซื้อจะชำระราคาเสนอซื้อหุ้นเป็นเงินสด
 